กองทุนMWHAเคาะเข้าซื้อขายในตลาดหุ้น24ธค.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

กองทุนรวมอสังหาริมทรัพย์ เอ็มเอฟซีดับบลิวเอชเอ พรีเมี่ยม แฟคทอรี่แอนด์แวร์เฮ้าส์ ฟันด์ พร้อมเข้าซื้อขายในตลาดหลักทรัพย์ฯ 24 ธ.ค. นี้ หลังเปิดขายประชาชนทั่วไป มูลค่า 1,283 ล้านบาท
นายชนิตร ชาญชัยณรงค์ ผู้ช่วยผู้จัดการ กลุ่มงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย เปิดเผยว่า กองทุนรวมอสังหาริมทรัพย์ เอ็มเอฟซีดับบลิวเอชเอ พรีเมี่ยม แฟคทอรี่แอนด์แวร์เฮ้าส์ ฟันด์ พร้อมเข้าจดทะเบียนในตลาดหลักทรัพย์ฯ ในหมวดกองทุนรวมอสังหาริมทรัพย์ กลุ่มอสังหาริมทรัพย์และก่อสร้าง ตั้งแต่วันศุกร์ที่ 24 ธ.ค.2553 เป็นต้นไป โดยใช้ชื่อย่อว่า "MWHA" นับเป็นกองทุนรวมอสังหาริมทรัพย์ลำดับที่ 4 ที่เข้าซื้อขายในตลาดหลักทรัพย์ในปีนี้
ตลอดปี 2553 มีกองทุนรวมอสังหาริมทรัพย์เข้าจดทะเบียนใหม่รวม 4 กอง ได้แก่ กองทุนรวมอสังหาริมทรัพย์ ไทยคอมเมอร์เชียลอินเวสเม้นต์ (TCIF) กองทุนรวมอสังหาริมทรัพย์แบบมีกรรมสิทธิ์ เมอร์เคียว สมุย (MSPF) กองทุนรวมสิทธิการเช่าอสังหาริมทรัพย์ตลาดไท (TTLPF) และกองทุนรวมอสังหาริมทรัพย์ เอ็มเอฟซีดับบลิวเอชเอ พรีเมี่ยม แฟคทอรี่แอนด์แวร์เฮ้าส์ ฟันด์ (MWHA) โดยทั้ง 4 กองได้ใช้ประโยชน์จากตลาดทุนโดยระดมทุนคิดเป็นมูลค่ารวมทั้งสิ้น 5,871 ล้านบาท
สำหรับกองทุน MWHA เป็นกองทุนรวมอสังหาริมทรัพย์ประเภทไม่รับซื้อคืนหน่วยลงทุน ไม่กำหนดอายุโครงการ และมีลักษณะโครงการแบบระบุเฉพาะเจาะจง โดยลงทุนในกรรมสิทธิ์โดยสมบูรณ์ (Freehold) ในโครงการคลังสินค้าสองแห่งที่จังหวัดชลบุรี และโรงงานในนิคมอุตสาหกรรมอมตะซิตี้ที่จังหวัดระยอง ซึ่งมีบริษัท ดับบลิวเอชเอ คอร์ปอเรชั่น เป็นผู้บริหารอสังหาริมทรัพย์ โดยกองทุนได้เสนอขายหน่วยลงทุนต่อประชาชนทั่วไประหว่างวันที่ 18 ธ.ค.2553 ในราคาหน่วยละ 10 บาท จำนวนหน่วยลงทุน 128.3 ล้านหน่วย รวมมูลค่าเสนอขาย 1,283 ล้านบาท โดยมีบริษัทหลักทรัพย์จัดการกองทุน เอ็มเอฟซี บริหารจัดการ
กองทุนมีนโยบายการจ่ายเงินปันผลไม่เกินปีละ 4 ครั้ง ในอัตราไม่น้อยกว่า 90% ของกำไรสุทธิที่ไม่รวมกำไรที่ยังไม่เกิดขึ้นจริงจากการประเมินราคาอสังหาริมทรัพย์ หลักทรัพย์ หรือทรัพย์สินของกองทุนรวม
MWHA มีผู้ถือหน่วยลงทุนรายใหญ่ 3 ลำดับแรกหลัง IPO คือ บริษัท ดับบลิวเอชเอ คอร์ปอเรชั่น จำกัด ถือหน่วยลงทุน 25% สำนักงานประกันสังคม ถือหน่วยลงทุน 18.71% และบริษัท ไทยประกันชีวิต ถือหน่วยลงทุน 7.79%